郭亞倫

郭亞倫係一位德裔南非足球員同足球教練，曾經係南非國家青年足球隊嘅隊員。

球員生涯 
郭亞倫喺南非爹濱出世，後來去咗德班西城男子高中讀書並且開始打球。1992年，郭亞倫入選南非國家青年足球隊，重做埋隊長。1993年，郭亞倫同南非甲組足球聯賽嘅Resevoir Hills簽約，正式開始職業生涯。1995年，郭亞倫離開南非，同德國高級足球聯賽嘅普魯士古勒菲簽約，之後就喺德國打咗一段時間球，並且先後效力過華騰沙伊德09同埋于亞丁根。1996年，郭亞倫去到加拿大卑詩省西門菲沙大學求學，同時為大學男子足球隊出賽。2000年，郭亞倫大學畢業之後轉投愛爾蘭足球聯賽嘅廉尼足會，但係到咗第二年就發現心臟有問題，喺醫生嘅建議之下，郭亞倫決定掛靴。

教練生涯

美國 
掛靴之後，郭亞倫去到美國全美大學體育協會乙組嘅中西州立大學攻讀碩士學位，同時擔任大學男子足球隊嘅助理教練。佢擔任助理教練嘅第一年就帶領中西州立大學打入全國總決賽八強。之後佢又繼續做咗兩年助理教練，球隊嘅成績分別係12勝6負同13勝3負2和。2005年，郭亞倫碩士學位畢業之後，即刻就被全國高校校際體育協會嘅卑卡大學請咗去做男子足球主教練。

郭亞倫喺卑卡大學做咗兩年主教練，球隊成績分別係9勝9負同13勝7負。2007年，郭亞倫帶領卑卡大學殺入全國高校校際體育協會第五大區半決賽。之後，西門菲沙大學由於男子足球隊主教練辭職而邀請郭亞倫接任主教練，郭亞倫於是返咗去加拿大。

加拿大 
郭亞倫接任西門菲沙大學主教練之後，先係喺2008同2009年獲得獨立院校賽區年度最佳教練獎，然後又從2010年開始，連續3年獲得大西北賽區年度最佳教練獎。2010年，西門菲沙大學男子足球隊喺加入全美大學體育協會乙組嘅第一年，就爆冷提前一輪奪得大西北賽區冠軍，之後又連續兩年提前奪得賽區冠軍。2011年9月，西門菲沙大學男子足球隊成為第一支登上全聯盟人氣排名前25嘅非美國球隊，同年10更加成為第一支全聯盟人氣排名第一嘅非美國球隊。2012年，西門菲沙大學男子足球隊成為第一支殺入全國半決賽嘅非美國球隊，雖然喺四強賽止咗步，但係就連《紐約時報》都大篇幅咁報導咗西門菲沙大學嘅決賽歷程。賽季結束之後，郭亞倫被美國全國足球教練協會選為「大區年度最佳教練」。

2009年，郭亞倫亦都曾經執教過溫哥華白浪女子隊，但係最後女子隊常規賽排名第5，剛剛好同季後賽失之交臂。

2013年，郭亞倫執教出征馬卡比猶太人運動會嘅加拿大男子馬卡比足球隊，奪得銅牌。

2015年1月30號，溫哥華白浪足球會宣佈聘請郭亞倫擔任白浪二隊嘅主教練。擔任西門菲沙大學主教練期間，郭亞倫一共帶領球隊奪得四次賽區冠軍同兩次大區冠軍，同埋兩次殺入乙組全國半決賽。

個人生活 
郭亞倫手上有好多張教練證書，包括美國全國教練協會頂級證書同歐洲足協B級證書。目前佢準備考歐洲足協A級教練證書。

郭亞倫目前住喺卑詩省北溫哥華市。佢識講英文、德文同埋南非尼德蘭文。

類:南非人
類:足球員
類:足球教練